የጥራት ሽልማት ሥነ ሥርዓት በብሔራዊ ቤተ መንግሥት ተካሄደ
የኢትዮጵያ ጥራት ሽልማት ድርጅት አምስተኛ ዙር ሀገር አቀፍ የጥራት ሽልማት ስነ ሥርዓት ትናንት  በብሄራዊ ቤተመንግስት ተካሄደ ፡፡በዘንድሮው ሀገር አቀፍ ሽልማት ላይ ለመሳተፍ 63 ድርጅቶች በፍቃደኝነት ራሳቸውን ያስገመገሙ ሲሆን፥ 18 ድርጅቶች የጥራት ድርጅቱን መሥፈርት ባለማሟላታቸው ውድቅ ተደርገዋል፤ የተቀሩት 45ቱ ደግሞ ለውድድር ቀርበው 14  የሚሆኑት ለሽልማት በቅተዋል ።ትናንት በተካሄደው  የሽልማት ውደድር ሥነ ሥርዓት ላይ የተገኙት የኢፌዴሪ ፕሬዚደንት ዶክተር  ሙላቱ ተሾመ ባደረጉት ንግግር እንደገለጹት  የሽልማት ውድድር ሥነ ሥርዓቶችን ለአገሪቱ ኢኮኖሚያዊ ዕድገትና ገጽታ የሚኖራቸው ፋይዳ የላቀ በመሆኑ መንግሥት ያለሰለሰ  ድጋፉን እንደሚያደርግ ተናግረዋል ።በ5ኛው ዙር አገር አቀፍ የጥራት ሽልማት ውድድር የተሳተፉት ድርጅቶችና ተቋማት  በጥራት ውድድሩ ሂደት ያገኙትን ልምድ በመጠቀም ለላቀ አፈጻጻም እራሳቸውን በመዘጋጀት ለወደፊቱ  የተሻለ ተወዳዳሪ  ለመሆን ይበልጥ  ዝግጁ  እንዲሆኑ ፕሬዚዳንቱ አመልክተዋል ።ትናንት በተካሄደው የጥራት ሽልማት ውድድር ሐረር ቢራ ፣ ጎንደር ዩኒቨርስቲና ኢንተርናሽናል ክሊኒካል ላብራቶሪስ የ1ኛ ደረጃ የዋንጫ ተሸላሚ ድርጅት ሆነዋል ።በውድድሩ ከተሳተፉት ድርጅቶችና ተቋማት ውስጥ ኦሪጂን ኢንቨስትመንት ኃላፊነቱ የተወሰነ  የግል ማህበር ፣ በደሌ ቢራ አ.ማ ፣ ፓራዳይዝ ሎጅ አርባምንጭ ፣ በላይ አብ ኬብል፣ አላማጣ አጠቃላይ ሆስፒታልና ጋምቢ አጠቃላይ ሆስፒታል  የ2ኛ ደረጃ  የዋንጫ  ተሸላሚ መሆን ችለዋል ።በ5ኛው የጥራት ሽልማት ውድድር በተቀመጡ መሥፈርቶች በውድድር ከተሳተፉት  የምርትና የአገልግሎት ተቋማት ውስጥ አዳማ ዲቨሎፕመንት ፣ ሼባ የቆዳ ኢንዱስትሪ ፣ አማራ ውሃ ሥራዎች ኮንስትራክሽን ድርጅት ፣ ሞሶቦ ሲሚንቶ ፋብሪካ እንዲሁም ብሩህ ተስፋ  የመስኖና ውሃ ቴክኖሎጂ የ3ኛ ደረጃ  የዋንጫ  ተሸላሚ በመሆን  እውቅና አግኝተዋል ።      የጥራት ሽልማት ውድድሩ ከተጀመረ አንስቶ  በሦስት ዙር ሽልማት በማግኘት ኢተርናሽናል  ክሊኒካል ላብራቶርስ ልዩ ተሸላሚ በመሆን እውቅና ተሠጥቶታል ።                     እስካሁን  በ5 ዙር በተካሄዱት አገር አቀፍ  የጥራት ሽልማት ሥነ ሥርዓት በአጠቃለይ  85  የሚሆኑ  የምርትና አገልግሎት  ድርጅቶችና ተቋማት  ተሸላሚ  መሆን ችለዋል  ።   